Perinneradiotapahtuma
Valtakunnallinen apuradioverkko 1939

Yhteistoimintaharjoitukseen, joka alkoi 16. lokakuuta 1939, mennessä Suomen Radioamatööriliitto oli lähettänyt 11. lokakuuta 1939 kiertokirjeen valituille jäsenilleen siitä, että Suomessa sotilasviranomaisten kehotuksesta ja suostumuksella perustetaan valtakunnallinen apuradioverkko.
| Kaupunki | I | II | III | IV | V | VI | VII | varalla |
| --- | --- | --- | --- | --- | --- | --- | --- | --- |
| Helsinki | Erkki Heino (OH2NB) | Kaarlo Sainio (2NM; OH2NM) | Armas Häkkänen (2NQ;OH2NQ) | Vilho Kilpinen (2OF;OH2OF) | Göran Tigerstedt (2PM; OHPM) Erkki Kaireniuksen (2ND;OH2ND) laitteilla | Lauri Norovuo (2NF;OH2NF)6.12.1939- | Tatu Kolehmainen (2NT;OH2NT)6.12.1939- | Volmar Vasama (2OR;OH2OR) |
| Turku | Yrjö Juhari (1NF;OH3SZ) | Sulho Salama (1NP;OH1NP) |  |  |  |  |  | Olavi Palén (1NW;OH1NW) |
| Pori | Raino Jäykkä (1NS;OH1NS) |  |  |  |  |  |  |  |
| Vaasa | Gunnar Stendahl (6NS;OH6NS) |  |  |  |  |  |  | Runar Grönholm (6NG;OH6NG) |
| Oulu | Olli Snellman (8NB;OH8NB) |  |  |  |  |  |  |  |
| Kuopio | Leo Antman (7ND;OH7ND) |  |  |  |  |  |  | Leo Pirskanen (7NJ;OH7NJ) |
| Viipuri | Eino Kirsi (5NR;OH2NR ja OH5NX) |  |  |  |  |  |  | Eino Metso (5NZ;OH5NZ) |
| Hämeenlinna | Walentin Granqvist (3NP;OH3NP) |  |  |  |  |  |  | Toivo Vehoniemi (3NK;OH3NK) |
| Kouvola | Antti Ukkonen (5NL;OH5NL) | Veijo Mikama (5OJ;OH5OJ)6.12.1939- |  |  |  |  |  |  |
| Lahti | Kaino Suvanto (1NT)virheellinen tunnus (3NT?) |  |  |  |  |  |  |  |
| Jyväskylä | J. Järveläinen (5NJ)virheellinen tunnus (4NJ?) |  |  |  |  |  |  |  |
| Joensuu | Raimo Sarvamaa (7NI;OH7NI;OH2WK)6.12.1939- |  |  |  |  |  |  |  |
Kunkin radioamatöörisähköttäjän piti ilmoittautua kaupungin sähkölaitoksella mahdollisesti varmistaakseen virransaantinsa radiolle. Annettujen ohjeiden mukaan tavallinen radioamatööriliikenne oli sallittua, mutta kuitenkaan selväkielistä keskustelua ei sallittu ja liikennöinnin tuli tapahtua 80 metrin ja 40 metrin aaltoalueilla. Jotta verkkoa olisi pystynyt jatkuvasti pitämään yllä ja päivystämään, kehotettiin verkon asemien pääoperaattoreita hankkimaan paikkakunnan asepalveluksesta vapautettuja ja nostoväkeä (nykyään lisäreservi) varaoperaattoreita. Lisäksi pyydettiin mahdollisuuksien mukaan hankkimaan puhelin ja ilmoittamaan sen numero viranomaisille. Kaikki verkkoon liittyvät kysymykset ohjattiin Suomen Radioamatööriliiton puheenjohtajalle Kaaro Sainiolle, Yleisradioon Fabianinkadulle Helsingissä.
14. lokakuuta 1939 puolustusvoimien yleisesikunta kirjeitse kehotti kuuntelemaan venäläisiä radioasemia ja ottamaan muistiin niiden aallonpituus, lähetysaika, kuuluvuus, tekstisisältö ja muita seikkoja. Talvisodan alettua Suomen Radioamatööriliiton puheenjohtaja Kaarlo Sainio, antoi 6. joulukuuta 1939 nimetyille radioamatööreille ohjeen improvisoidusta valtakunnallisesta radioverkosta ilmavalvonnan kaukoviestitystä varten ilmavalvontapuolustuskeskusten johtoasemia varten.
Talvisodan kokemusten perusteella viestijoukkojen vahvuutta suomalaisissa sotatoimiyhtymissä lisättiin, mikä edellytti sotilasviestitoiminnan opettamisen laajenemista. Reino Hallamaa värväsi joukkoihinsa 51 lähetysluvallista radioamatööriä.
Talvisodan radioverkon muistotapahtumaa vietettiin 2009 Riihimäellä. Sodanaikaisilla radioilla pidetään yhteyksiä valtakunnallisesti vuosittain perinneradiotapahtumassa, joita on järjestetty kaksi kertaa vuodessa 2005 alkaen itsenäisyyspäivänä ja puolustusvoimain lippujuhlapäivänä tai juuri sitä ennen.